Forslag til RÅDETS FORORDNING om ændring af forordning (EF, Euratom) nr. 2728/94 om oprettelse af en garantifond for aktioner i forhold til tredjeland

(forelagt af Kommissionen)

BEGRUNDELSE

1. Indledning

Denne ændring af Rådets forordning (EF, Euratom) nr. 2728/94 af 31. oktober 1994 (i det følgende benævnt "forordningen") drejer sig om virkningen på garantifonden af, at op til ti lande tiltræder EU i 2004.

Ved forordningen oprettedes en garantifond for aktioner i forhold til tredjelande, således at Fællesskabets kreditorer kunne blive godtgjort, hvis modtagere af lån, der er ydet eller garanteret af Fællesskabet, ikke opfylder deres forpligtelser. Nye landes tiltrædelse af EU ændrer deres status fra tredjeland til medlemsstat, og som følge heraf er Fællesskabets lån og lånegarantier i disse lande ikke længere omfattet af forordningen.

Kommissionen fremlægger her en ændring af forordningen med henblik på at fastsætte reglerne for en struktureret overførsel af disse forpligtelser fra garantifonden til budgettet. Disse regler vil gælde for tilsvarende situationer i forbindelse med fremtidige tiltrædelser.

Ved den foreslåede ændring ændres også fristen for forelæggelse af en årlig beretning for Europa-Parlamentet, Rådet og Revisionsretten om garantifondens situation og forvaltningen af fonden i det foregående regnskabsår.

2. Garantifonden og de foreslåede ændringer

Ved forordningen oprettedes en garantifond for aktioner i forhold til tredjelande, således at Fællesskabets kreditorer kunne blive godtgjort, hvis modtagere af lån, der er ydet eller garanteret af Fællesskabet, ikke opfylder deres forpligtelser. Garantifonden tilføres midler fra EU-budgettet og skal holdes på en bestemt procentdel, målbeløbet, af det udestående beløb i lån og lånegarantier, der er dækket af garantifonden.

Garantifonden dækker risikoen i forbindelse med lån og lånegarantier i tredjelande. Den kommende tiltrædelse af EU af op til ti lande i 2004, som indebærer, at de ikke længere er tredjelande fra og med tiltrædelsesdatoen, vil derfor påvirke fonden, fordi flere af landene har modtaget lån fra Den Europæiske Investeringsbank (EIB), som er garanteret af Fællesskabet. Det skal bemærkes, at der ikke vil være nogen udestående makrofinansiel bistand eller udestående Euratom-lån i disse lande på tiltrædelsestidspunktet.

Når der er tale om garantier udstedt af EIB, er disse garantier udstedt i relation til lån ydet til tredjelande af EIB. Hvis EIB konstaterer, at modtageren af et garanteret lån ikke betaler på det fastsatte tidspunkt, anmoder den i overensstemmelse med kautionskontrakterne Fællesskabet om via garantifonden at betale de beløb, som debitor skylder.

Ændringen af forordningen fastsætter, at de garanterede lån til de tiltrædende lande ikke længere vil være dækket af fondens målbeløb, så snart de tiltræder EU og dermed ophører med at være "tredjelande". Det skal understreges, at dette ikke betyder, at garantien for disse lån tilbagekaldes, men snarere, at hvis garantien skulle blive bragt i anvendelse, vil den få en direkte indvirkning på EU-budgettet. Dette betyder, at hvis der trækkes på garantien for sådanne lån, vil dette indebære et træk på en særlig budgetpost og få direkte indvirkning på medlemsstaternes bidrag til budgettet.

Hvis et land, der har modtaget lån, der er ydet eller garanteret af Fællesskabet, tiltræder EU, vil dette give anledning til en særlig overførsel fra garantifonden til EU-budgettet. Størrelsen af overførslen vil blive beregnet på grundlag af størrelsen af udestående garanterede lån og fællesskabslån til de nye medlemsstater på tiltrædelsestidspunktet. Lånebeløbet multipliceres derefter med den målbeløbssats, der er gældende på tiltrædelsesdatoen. Det således beregnede beløb skal derefter overføres fra fonden til EU-budgettet.

3. Frist for den årlige beretning om garantifondens situation og forvaltningen af fonden i det foregående regnskabsår

Den omstændighed, at de endelige data for det foregående regnskabsår først foreligger ved udgangen af februar, hensynet til den nødvendige tid til udarbejdelse af beretningen og de komplicerede procedurer (oversættelse, tværtjenstlig høring, skriftlig procedure), som skal afsluttes, inden Kommissionen kan vedtage beretningen, har vist sig at være uforenelige med den frist for forelæggelse af beretningen, nemlig den 31. marts, som er fastsat i forordning (EF, Euratom) nr. 2728/94. Der foreslås derfor en ny frist, den 30. juni, for forelæggelse af beretningen for Europa-Parlamentet, Rådet og Revisionsretten.

4. Ingen ændringer i parametrene

Den beretning [1], der er udarbejdet af Kommissionen i henhold til artikel 9 i Rådets forordning (EF, Euratom) nr. 2728/94 [2], konkluderer, at ingen af fondens parametre skal ændres for at tage højde for EU's udvidelse.

[1] KOM(2003) [...].

[2] EFT L 293 af 12.11.1994, s. 1. Forordningen er ændret ved forordning (EF, Euratom) nr. 1149/1999 (EFT L 139 af 2.6.1999, s. 1).

2003/0233 (CNS)

Forslag til RÅDETS FORORDNING om ændring af forordning (EF, Euratom) nr. 2728/94 om oprettelse af en garantifond for aktioner i forhold til tredjeland

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Kommissionen [3],

[3] EFT C [...], [...], s. [...].

under henvisning til udtalelse fra Europa-Parlamentet [4],

[4] EFT C [...], [...], s. [...].

under henvisning til udtalelse fra Revisionsretten [5], og

[5] EFT C [...], [...], s. [...].

ud fra følgende betragtninger:

(1) Nye medlemsstater skal efter planen tiltræde den 1. maj 2004.

(2) Derudover bør der tages højde for muligheden af yderligere tiltrædelser.

(3) Fællesskaberne har ydet lån og lånegarantier til kandidatlandene eller til projekter i disse lande. Disse lån og lånegarantier er på nuværende tidspunkt dækket af garantifonden og vil være udestående eller i kraft efter tiltrædelsesdatoen. Fra og med denne dato ophører de med at være eksterne aktioner i forhold til Fællesskaberne og bør derfor dækkes direkte af Fællesskabets budget i stedet for af garantifonden.

(4) Den Europæiske Investeringsbank bør oplyse Kommissionen om størrelsen af sine udestående transaktioner under Fællesskabets garanti i de nye medlemsstater på tiltrædelsesdatoen.

(5) Den beretning [6], der er udarbejdet af Kommissionen i henhold til artikel 9 i Rådets forordning (EF, Euratom) nr. 2728/94 af 31. oktober 1994 om oprettelse af en garantifond for aktioner i forhold til tredjeland [7], konkluderer, at det ikke er nødvendigt at ændre nogen af fondens parametre for at tage højde for EU's udvidelse.

[6] KOM(2003) [...].

[7] EFT L 293 af 12.11.1994, s. 1. Forordningen er ændret ved forordning (EF, Euratom) nr. 1149/1999 (EFT L 139 af 2.6.1999, s. 1).

(6) I betragtning af omfanget af den information, der er nødvendig for at udarbejde den årlige beretning, jf. artikel 7 i forordning (EF, Euratom) nr. 2728/94, og kompleksiteten i de procedurer, der skal afsluttes, inden beretningen kan forelægges, bør den tid, der er fastsat til dens udarbejdelse, forlænges.

(7) Forordning (EØF) nr. 2728/94 bør derfor ændres i overensstemmelse hermed.

(8) Traktaterne indeholder ikke anden hjemmel end EF-traktatens artikel 308 og Euratom-traktatens artikel 203 til vedtagelse af denne forordning -

UDSTEDT FØLGENDE FORORDNING:

Artikel 1

Forordning (EF, Euratom) nr. 2728/94 ændres således:

1. I artikel 1 indsættes følgende punktum:

"Alle transaktioner, der gennemføres til fordel for et tredjeland eller med henblik på finansiering af projekter i et tredjeland, falder uden for denne forordnings anvendelsesområde med virkning fra datoen for dette lands tiltrædelse af Fællesskabet."

2. Der indsættes en artikel 3a, der affattes således:

"Artikel 3a

"Ved en ny medlemsstats tiltrædelse af Fællesskabet nedsættes målbeløbet med et beløb, der beregnes på grundlag af de transaktioner, der er omhandlet i artikel 1, tredje punktum.

Med henblik på beregning af størrelsen af denne nedsættelse anvendes den målbeløbssats, der er omhandlet i artikel 3, andet punktum, og som er gældende på tiltrædelsesdatoen, på beløbet for de udestående transaktioner på denne dato.

Overskudsbeløbet tilbageføres til en særlig konto i oversigten over indtægter i De Europæiske Fællesskabers almindelige budget".

3. I artikel 7 ændres datoen "31. marts" til datoen "30. juni".

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

>TABELPOSITION>